Uudet partiolaiset antoivat partiolupauksensa joulujuhlassa
Partion joulujuhlaa vietettiin perinteisesti vanhan pappilan kattokruunujen loisteessa. Maukkaat torttukahvit ja –mehut nautittua oli aika kajauttaa ilmoille lippulaulu ja tehdä kunniaa saapuville Suomen- ja lippukunnanlipulle.
Johtajisto esittäytyi juhlakansalle ja sitten oli aika uusien partiolaisten antaa juhlallinen partiolupaus:
Lupauksen antajia oli yhteensä parikymmentä ja pienten sudenpentujen ja vähän vanhempienkin lasten lisäksi lupauksen antoi myös kaksi aikuista uutta partiolaista. Kaikki ovat tervetulleita partioon, mutta uudet aikuiset ovat aina iso ilo, sillä se mahdollistaa lasten ja nuorten toiminnan.
Jokainen Soisalon Samoilijoiden laumoista (Jänikset ja Karhuntassut) ja vartioista (Siilinpiikit, Käärmeet ja Kotkansilmät) oli syksyn aikana myös suorittanut ikäkautensa suoritusmerkkejä ja he saivat ansiokkaasti ansaitsemansa merkit juhlassa. Siilinpiikit saivat myös sudenpentu-kauden päätösmerkkinsä siirtyen seikkailijoihin ja Käärmeet puolestaan siirtyivät tarpojiksi, saaden seikkailija-kauden päätösmerkin.
Partiolaulun jälkeen liput poistuivat ja oli aika viettää vapaampaa joulujuhlaohjelmaa, johon kuului joululaulujen lisäksi partioleikkejä ja tietenkin joulupukin vierailu hauskoine apureineen. Joulupukki oli vallan vitsikkäällä tuulella eikä paljastanut ikäänsä sen enempää kuin että se on joko enemmän tai vähemmän kuin lippukunnanjohtajalla!
Riemukkaan juhlan päätti sisaruspiiri, jossa laulettiin yhdessä Enkeli taivaan –virren ensimmäinen säkeistö.
Riemullista joulujuhlaa kaikille lippukuntamme jäsenille perheineen sekä ihan kaikelle kansalle!
Linkki partiolupaukseen ja -ihanteisiin:
https://partio-ohjelma.fi/partiokasvatus/lupaus/